Ix-xandar u ġurnalist Jon Mallia ma jeskludix li xi darba joħroġ għall-politika, iżda stqarr li minkejja mħajjar dan mhux il-mument ideali għalih. Waqt il-programm Andrew Azzopardi on 103 fuq l-istazzjon 103 Malta's Heart, Jon Mallia spjega li għandu familja u jrid li l-ewwel attiviżmu jagħmlu fuqu nnifsu. Irrimarka li għadu sal-lum jagħmel il-meditazzjoni u attività fiżika minħabba l-passat tiegħu. Dwar x'inhu l-pass li jmiss fil-karriera tiegħu, Mallia qal li għandu rabta intima mal-lingwa u li jħalli l-lingwa tiggwida l-futur tiegħu. Waqt l-intervista huwa qal li l-ewwel passjoni tiegħu kienet il-basketball u stqarr li kemm il-hiphop kif ukoll il-basketball tawh post fejn iħossu komdu. "It-taħwid kollu tad-dinja rajtu u esperjenzajtu" Jon Mallia spjega li meta l-figura tal-missier tkun assenti, dak li jkun ikun qiegħed ifittex missier f'persuni oħra. Huwa qal li missieru ma kienx għal kollox assenti "imma kien assenti f'ċertu istanzi". Mallia qal li meta kien għadu żgħir kien iħawwad, l-aktar fix-xorb imma kien ikun hemm anke droga u vjolenza madwarhom. "It-taħwid kollu tad-dinja rajtu u esperjenzajtu" stqarr ix-xandar, u qal li llum iħoss li jinsab f'pożizzjoni li jista' jitkellem iktar fuq hekk minħabba l-esperjenza tiegħu. "Ommi kienet taħseb toqtolnix jew tneħħix ħajjitha b'idejha" "Il-mument tal-epifanija tiegħi kienet ommi", fisser Jon Mallia. Huwa semma kif ma felaħx jara lil ommu tbati aktar minħabba fih. Irrakkonta kif darba daħlet ommu fil-kamra tiegħu u tatu daqqa ta' ponn minħabba rabja kbira li kellha fiha minħabba fih. Jon Mallia spjega li ommu darba għamlet intervista fejn qalet li kienet tistenbaħ billejl u tmur fil-kċina tibki u taħseb jekk toqtolx lil binha jew inkella tneħħix ħajjitha b'idejha. Jon spjega li l-esperjenza li kienet qalet ommu kienet is-sommarju ta' ħajtu ta' dak iż-żmien. "Wara li ħriġt mill-ħabs għamilt 4 snin nimxi ħafi" Għal perjodu ta' żmien, Jon Mallia kien qiegħed il-ħabs u ħadulu l-lazz biex ma jkunx jista' jitgħallaq. Xħin ħareġ mill-ħabs iddeċieda li jibqa' jimxi mingħajr papoċċ u għamel madwar erba' snin jimxi ħafi. Semma li kien imur kullimkien ħafi, anke meta jitla' sal-Belt jew imur il-bank jew sal-festa. Huwa qal li beda jagħmel il-hiphop u prova jagħmel l-aħjar li seta' mit-talent li kellu. Stqarr li mir-rap tiegħu jkollu 90% li jkunu affarijiet prattikati filwaqt li 10% ikun qiegħed jimprovizza. "Wara 13-il mewt fil-ħabs m'aħniex nitkellmu dwar min imiss imexxi" Mallia tkellem ukoll dwar il-ħabs u ddeskrivieh bħala terrur. Dwar id-direttur tal-ħabs qal li biex waqqaf id-droga kellhom imutu 13-il persuna fosthom Kim. Huwa qal li Kim qatt ma kellha problemi psikoloġiċi u kienet hemm ġew għax serqet xi affarijiet iżda spiċċat ħarġet minn hemm ġew mejta. "Wara 13-il mewt m'aħniex qegħdin nitkellmu fuq min imiss jieħu l-kariga" qal Jon Mallia. "Is-sentiment ta' impunità qiegħed fil-ħabs ukoll" saħaq Mallia. L-istatut tas-soċjalisti jgħid li l-aktar ħaġa importanti hi li nħarsu lill-magħkus. Huwa staqsa, min qiegħed iħares il-magħkus meta l-magħkus qiegħed jitgħallaq. Mewt ħabs: "Bżonn inkjesta pubblika mill-aktar fis" Gwardjani tal-ħabs għall-Qorti dwar mewt ta' priġuniera Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_615ac7807a1b6_rand.td-a-rec-img{text-align:left}.td_uid_3_615ac7807a1b6_rand.td-a-rec-img img{margin:0 auto 0 0}